انسانءَ مہرپکاراِنت
حاصل نور دشتی 
لہتیں سال پیسرمن رومانیاءِ یکءُ دو تامرچاراتگ ات، ءُہمے تامرمنا سکّ دوست بُوت اَنت۔
اگاں تو یک مُلکےءِتامراں بچارئے گڑا الّم تو اودءِ بازیں چیزاں پوہءُ سرپدبئے۔ھاس اودءِ مہلوکءِ تبءُ دودءُ ربیدگاں۔
ہمے تامرانی سببءَ رومانیاءِ نام منی دلءَ نکش بوت۔ یک روچے مردےءَ ڈیک دات، ھالءُ اھوال بُوت گشت ئے من رومانیاءِمردمے آں، من ہما وتی چاراتگیں تامرانی حوالہ دات، سکّ گل بُوت۔گشت ئے من چوناہا مزنیں ہوٹلےءَ کارءَ اوں، بلے منا ازمکاریءِ ہم شوق است، ہوٹلءَ برجم داشتگیں مراگشاں بہرزُوراں۔
روگءِ وہدءَ منا وتی ملکءِ یاتگاری اکس,وتی نمبر،ڈسءُ نشان ہم دات انت ئے، گشت ئے ہردیں رومانیاءَ اتک ئے، گڑا منا ھال اھوال بکن۔مردءِ روگءَ پد من دلءَ گشت بہ بکش، بقولءہوت ئیگءَ مشوکیءَ مئے راہ ڈنگرجتگ۔
آگپّءَ مرچی دوسالءَ بُرزاِنت، سہبی کہ من کارءِ سرا اتاں داں مردے اتک،دروتءُ درھباتءَ پد جست ئے کت تو کج ٰئیگ ئے۔
من گشت من بلوچے آںءُ بلوچستانءِ جہہ منندے آں۔
گشت ئے منی ملک رومانیا انت۔
من گل بوتاںءُ ہما گوستگیں مردءِ ھال دات انتءُ رومانیاءِ بارہءَ جستءُ پُرس کت۔
گشت ئے رومانیاءِ تہءَ کسانیں ھشکیءِ،برصغیرءُ یورپءِ مکسیں آبادی یے، ءُ بگندئے بلوچ ہم بہ بیت۔پرچاکہ زمانگءَ بازیں مہلوکے چہ درءَ اتکگءُ مرچی رومانیاءِ بنکی جہہ۔منندانتءُ ہمودءِ زبانءَ گپّ جن انت۔
وتی بگل جولے پچ کتءُ لہتیں اکسے منی دستءَ داتءُ گشت ئے
ہرجاہ کہ مہروانیں انسانے دچارکپیت، من آئیءَ رومانیاءِ مہراں ندرکناں۔